"Vito leri ra Samariya a hi rintshwa ka mina!" Ku vula mutirhi eLoerplaas. A langutile muchini wa ku cheleta, wu ri karhi wu ntsentela swinene mati eka xipinichi. Xipinichi a xi lo hlazaa, ndhawu hinkwayo. Mulungu wa kona a a byarile swinene. Purasi ra vaMashimbye a ri nga voni nchumu ka leri. "Wonge u tirhile laha khale ka matiko." Mbilu ya Misaveni yi ba swinene. Swi nga endleka xi velekiwile eka purasi leri. Xi tibyela. Mashimbye na yena a nyanyukile. "N'wi tsundzukeni mi hi pfuna tatana. N'wi tsundzukeni!" Ku xavelela Mashimbye. "Ayena wonge hi tirhile na yena. Ina, Samariya hi tirhile na yena." "Xana a a ri na n'wana" "Mi vula laha purasini kumbe ekaya ka yena" "Kasi kaya ka yena a ku ri kwihi" "A ndzi tivi! Mina a ndzi nga ri kusuhi na yena. Swi nga tiva hi vavasati va kwala purasini lava a va ri kona hi nkarhi wa kona." "Va kona kwala" I Mashimbye a lavaka ku tiva. "He N'wa-Mathonsi! N'wa-Mathonsi! He N'wa-Mathonsi!" Ku huwelela wanuna loyi. Misaveni xi languta le kule le. A ku ri na vamanana lava a va ri ku hlakuleleni exikarhi ka swimila. Wanuna loyi a a huwelela un'wana wa vona. Vamanana lava a va nga ta swi twa tani hileswi wonge a va ri ku yimbeleleni. Misaveni xi tibyela. Nkulukumba loyi wonge a a nga swi twi leswaku a va ri ku yimbeleleni. A ntlokola. "Vavasati lava va tirha hi tindleve. Hi tona ti nga ku basiseni lahaya." A ntlokola nakambe. A ya lahaya a va ri kona. A ya vitana N'wa-Mathonsi wa kona?